ai4bharat/Pralekha huggingface dataset:
குறு சிறு மற்றும் நடுத்தர தொழில் துறை அமைச்சகம்
அகமதாபாத்தில் தேசிய பட்டியல் இன- பட்டியல் பழங்குடி பிரிவினர் மையத்தின் மாநாடு
தேசிய பட்டியல் இன- பட்டியல் பழங்குடி பிரிவினர் மையத்தின் திட்டங்கள் மற்றும் குறு, சிறு மற்றும் நடுத்தர தொழில் நிறுவனங்கள் அமைச்சகத்தின் திட்டங்கள் குறித்த விழிப்புணர்வை ஏற்படுத்துவதற்காக குஜராத் மாநிலம் அகமதாபாத்தில் தேசிய பட்டியல் இன- பட்டியல் பழங்குடி பிரிவினர் மையத்தின் மாநாட்டிற்கு அமைச்சகம் செப்டம்பர் 28 அன்று ஏற்பாடு செய்திருந்தது.
நாடாளுமன்ற உறுப்பினரும், பட்டியல் பழங்குடி மற்றும் பட்டியல் இன மக்களின் நல்வாழ்விற்கான நாடாளுமன்ற நிலைக்குழுவின் தலைவருமான டாக்டர் கிரித் பிரேம்ஜிபாய் சோலங்கி சிறப்பு விருந்தினராகக் கலந்து கொண்டார். பட்டியல் இன மற்றும் பட்டியல் பழங்குடியைச் சேர்ந்த 300-க்கும் மேற்பட்ட தொழில்முனைவோர் விழாவில் பங்கேற்றனர்.
நிகழ்ச்சியில் பேசிய டாக்டர் சோலங்கி, தேசிய பட்டியல் இன- பட்டியல் பழங்குடி பிரிவினர் மையத்தின் திட்டங்களின் பயன்களை குஜராத் மாநிலத்தின் தொழில்முனைவோர் அதிக எண்ணிக்கையில் பயன்படுத்திக்கொள்ள வேண்டும் என்று வலியுறுத்தினார். பட்டியல் இன மற்றும் பட்டியல் பழங்குடி தொழில்முனைவோர், அவர்களது வர்த்தக திறனை மேம்படுத்துவதில் சிரமம் ஏற்படாத வகையில், வங்கிகள் அவர்களுக்கு கடன் உதவி அளிப்பதில் முன்னுரிமை வழங்க வேண்டும் என்றும் அவர் கேட்டுக் கொண்டார். மக்கள், வேலை வாய்ப்புகளை தேடுபவர்களாக அல்லாமல், அவற்றை உருவாக்குபவர்களாக செயல்பட வேண்டும் என்ற பிரதமரின் தொலைநோக்குப் பார்வையை சுட்டிக் காட்டிய டாக்டர் சோலங்கி, இந்திய பொருளாதாரத்தை வலுப்படுத்துவதில் பட்டியல் இன- பட்டியல் பழங்குடி தொழில்முனைவோரின் பங்களிப்பின் முக்கியத்துவத்தை எடுத்துரைத்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:
https://pib.gov.in/PressReleasePage.aspx?PRID=1863273
குடியரசுத் துணைத் தலைவர் செயலகம்
தற்போதைய சர்வதேச அமைப்பிலுள்ள பற்றாக்குறைகளை பெருந்தொற்று வெளிப்படுத்தியுள்ளது: குடியரசு துணைத் தலைவர்
'பகிரப்பட்ட வளர்ச்சிக்காக பலதரப்புவாதத்தை வலுப்படுத்துதல்' எனும் தலைப்பிலான இரண்டு நாள் காணொலி ஆசெம் உச்சி மாநாட்டில் குடியரசு துணைத் தலைவர் திரு எம் வெங்கையா நாயுடு இன்று உரையாற்றினார்.
தற்போதைய சர்வதேச அமைப்பிலுள்ள, குறிப்பாக சுகாதாரம் மற்றும் விநியோக சங்கிலிகளில், உள்ள பற்றாக்குறைகளை கொவிட்-19 பெருந்தொற்று வெளிப்படுத்தியுள்ளது என்று கூறிய குடியரசு துணைத் தலைவர், இந்த இடைவெளிகளை நிரப்ப பலதரப்பு கூட்டு முயற்சிகள் தேவை என்றார்.
கொரோனாவுக்கு எதிரான போரில் இந்தியாவின் பங்களிப்பு குறித்து பேசிய அவர், உலகின் மக்கள் தொகையில் ஆறில் ஒரு பங்கை கொண்டுள்ள இந்தியா தொற்று பரவலை கட்டுப்படுத்துவதன் மூலம் உலகை பாதுகாப்பான இடமாக ஆக்குவதற்கு பங்காற்றி உள்ளதாக கூறினார்.
100 கோடி தடுப்பூசிகள் குறித்து பேசிய திரு வெங்கைய நாயுடு, தடுப்பு மருந்துகளை ஏற்றுமதி செய்யும் நடவடிக்கையையும் இந்தியா மறுபடி தொடங்க உள்ளதாக கூறினார்.
நிகழ்ச்சியில் தொடர்ந்து பேசிய குடியரசு துணைத் தலைவர், வளத்தின் நுழைவாயிலாக பெருங்கடல்கள் விளங்குவதாக கூறினார். அவற்றுக்கான அணுகலில் தடைகள் ஏதும் இருக்கக்கூடாது என்பது முக்கியம் என்று அவர் கூறினார். மேலும் பருவநிலை நீதிக்கு பருவநிலை மாற்றத்தின் மூலமே போராட முடியும் என்று அவர் கூறினார்.
பெருந்தொற்றுக்கு பிந்தைய காலத்தில் புதியதோர் உலகம் நமக்காக காத்திருப்பதாக அவர் கூறினார். இந்த உலகத்தில் நம்பிக்கை, வெளிப்படைத்தன்மை, உறுதி ஆகியவை மிகவும் முக்கியம் என்று திரு நாயுடு கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1775332
நுகர்வோர் நலன், உணவு மற்றும் பொது விநியோகம் அமைச்சகம்
பிஐஎஸ் தர விதிகளை மீறி பொம்மைகளை விற்பனை செய்த இ-வர்த்தக நிறுவனங்களுக்கு மத்திய நுகர்வோர் பாதுகாப்பு ஆணையம் நோட்டீஸ்
பிஐஎஸ் தர விதிகளை கடைப்பிடிக்கவேண்டும் என்ற மத்திய அரசின் உத்தரவை மீறி பொம்மைகளை விற்பனை செய்த அமேசான், ஃபிளிப்கார்ட், ஸ்னாப்டீல் ஆகிய இ- வர்த்தக நிறுவனங்களுக்கு விளக்கம் கேட்டு மத்திய நுகர்வோர் பாதுகாப்பு ஆணையம் நோட்டீஸ் அனுப்பியுள்ளது.
இந்த நோட்டீசுக்கு 7 நாட்களுக்குள் பதில் அளிக்காவிட்டால், நுகர்வோர் பாதுகாப்பு விதி 2019-ன் கீழ் நடவடிக்கை எடுக்கப்படும் என தெரிவிக்கப்பட்டுள்ளது.
இந்த விவகாரத்தில் தலையீட்டு, தேவையான நடவடிக்கைகளை எடுக்குமாறு இந்திய தர அமைப்பின் இயக்குநருக்கு மத்திய நுகர்வோர் பாதுகாப்பு ஆணையம் கடிதம் எழுதியுள்ளது.
போலி மற்றும் கலப்பட பொம்மைகள் விற்பனை செய்வதை தடுக்கும் வகையில், நாடு முழுவதும் மத்திய நுகர்வோர் பாதுகாப்பு ஆணையம் சார்பில் விழிப்புணர்வை ஏற்படுத்தும் நடவடிக்கைகளை நீட்டித்துள்ளது.
இதேபோல், தரக்கட்டுபாட்டு விதிகளை மீறி மின்னணு சாதனங்கள் விற்பனை செய்யப்படுவதை தடுக்க வகை செய்யும் விதமான விழிப்புணர்வு நடவடிக்கைகளை முடுக்கிவிட்டுள்ளது.
மேலும் விதிகளை மீறும் உற்பத்தி செய்யும் நிறுவனங்கள் மற்றும் விற்பனை செய்யும் வணிக நிறுவனங்கள் குறித்தும் நாடு முழுவதும் ஆய்வு நடத்துமாறு மாவட்ட ஆட்சியர்களுக்கு மத்திய நுகர்வோர் பாதுகாப்பு ஆணையம் கடிதம் எழுதியுள்ளது.
சுகாதாரம் மற்றும் குடும்ப நலத்துறை அமைச்சகம்
70,000-க்கும் அதிகமான நோயாளிகள் ஒரே நாளில் குணமடைந்த நிலையில், இந்தியாவில் குணமடைந்தவர்களின் மொத்த எண்ணிக்கை 31 லட்சத்தை கடந்தது
இந்தியாவின் 'பரிசோதனை, கண்காணிப்பு மற்றும் சிகிச்சை' யுக்தி சிறப்பான விளைவுகளை ஏற்படுத்தி வருகிறது. இதுவரை இல்லாத அளவில் 70,000-க்கும் அதிகமான நோயாளிகள் ஒரே நாளில் குணமடைந்த நிலையில், நாட்டில் மொத்த குணமடைந்தவர்களின் எண்ணிக்கை 31 லட்சத்தைக் கடந்தது.
கடந்த 24 மணி நேரத்தில் 70,072 பேர் குணமடைந்துள்ளனர். குணமடைதல் விகிதம் தற்போது 77.23 சதவீதமக உள்ளது. இதனால் இறப்பு விகிதமும் குறைந்து 1.73 சதவீதமாக இன்று உள்ளது.
தற்போது சிகிச்சை பெறும் நபர்களின் எண்ணிக்கையுடன்  ஒப்பிடும் போது, 22.6 லட்சத்துக்கும் அதிகமான நபர்கள் குணமடைந்துள்ளனர். தொற்று உறுதி செய்யப்பட்ட மொத்த நபர்களில் வெறும் 21.04 சதவீதம் பேர் தான் தற்போது சிகிச்சையில் உள்ளார்கள்.
ஐந்து மாநிலங்கள் அதிக குணமடைதல்களைக் கண்டுள்ளன. அறுபது சதவீத குணமடைதல்கள் இம்மாநிலங்களில் இருந்து வந்துள்ளன. இதன் விவரம் வருமாறு: மகாராஷ்டிரா , தமிழ்நாடு , ஆந்திரப் பிரதேசம் , கர்நாடகா  மற்றும் உத்திரப்பிரதேசம் .
மேலும் விவரங்களுக்கு, இந்தச் செய்திக் குறிப்பை ஆங்கிலத்தில் இங்கே படிக்கவும்
(https://pib.gov.in/PressReleasePage.aspx?PRID=1651600
மத்திய பணியாளர் தேர்வாணையம்
ஒருங்கிணைந்த பாதுகாப்பு படை தேர்வு 2019- இறுதி முடிவு
இந்திய ராணுவ அகாடமி, டேராடூன், இந்திய கடற்படை அகாடமி, எழிமலா, கேரளா மற்றும் விமானப்படை அகாடமி, ஐதராபாத் ஆகியவற்றில் 149வது பயிற்சியில் சேர்வதற்காக, மத்திய அரசு தேர்வாணையம் கடந்த 2019ம் ஆண்டு செப்டம்பர் மாதம் நடத்திய ஒருங்கிணைந்த பாதுகாப்பு படை தேர்வுகள் 2019) மற்றும் முப்படைகளுக்கான தேர்வு வாரியம் நடத்திய நேர்காணல் அடிப்படையில் இறுதி முடிவுகள் www.upsc.gov.in என்ற இணையதளத்தில் வெளியிடப்பட்டுள்ளன. இதில் தேர்ச்சி பெற்ற 196  பேரின் விவரங்கள் இடம் பெற்றுள்ளன. இவர்களின் மதிப்பெண்கள், ராணுவ அதிகாரிகள் பயிற்சி அகாடமி தேர்வு இறுதி முடிவுகள் வெளியான பின் UPSC இணையதளத்தில் வெளியிடப்படும்.
(Visitor Counter : 99
சிறப்பு சேவைகள் மற்றும் கட்டுரைகள்
அஞ்சல் ஆயுள் காப்பீடு முகவர்கள் பணிக்கு நேர்காணல்
அஞ்சல் ஆயுள் காப்பீடு மற்றும் ஊரக அஞ்சல் ஆயுள் காப்பீடு விற்பனைக்கான முகவர் பொறுப்புக்கு, “நேரடி ஆட்தேர்வு” நடத்தப்படவுள்ளது. விருப்பமுள்ள நபர்கள் அரக்கோணம் கோட்டம்  அரசு மருத்துவமனை அருகிலுள்ள அஞ்சல் கண்காணிப்பாளர் அலுவலகத்திற்கு 2021 பிப்ரவரி 01 அன்று காலை 10 மணிக்கு நேரில் வரலாம்.
கீழ்காணும் தகுதியுடையோர் அஞ்சலக ஆயுள் காப்பீடு / கிராமப்புற அஞ்சலக ஆயுள் காப்பீடு முகவர்களாக தேர்வு செய்யப்படுவதற்கான நேர்முக ஆட்தேர்வில் பங்கேற்கலாம்.
இந்தப் பணிக்கு விண்ணப்பிக்க விரும்புவர்கள் பத்தாம் வகுப்பில் தேர்ச்சி பெற்று இருக்க வேண்டும். இந்தப் பணிக்கான வயது வரம்பு 18-லிருந்து 50 வரை.
வேலைவாய்ப்பற்றோர் / சுயவேலைவாய்ப்பு பெற்ற படித்த இளைஞர்கள், முன்னாள் வாழ்வியல் ஆலோசகர்கள் / எந்தவொரு காப்பீட்டு நிறுவனத்தின் முன்னாள் ஏஜென்டுகள், முன்னாள் படைவீர்ர், அங்கன்வாடி பணியாளர்கள், மகிளா மண்டல பணியாளர்கள், ஓய்வு பெற்ற ஆசிரியர்கள், சுய உதவிக் குழு நிர்வாகிகள், கிராமப் பஞ்சாயத்து தலைவர்கள் மற்றும் உறுப்பினர்கள் என மேற்காணும் தகுதியுடைய விருப்பமுள்ள எந்தவொரு நபரும் நேர்முக ஆட்தேர்வில் பங்கேற்கலாம்.
காப்பீடு விற்பனையில் அனுபவம் உடையோர், கணினி அறிவு / உள்ளூரைப் பற்றிய தகவல் அறிந்தவர்கள் வரவேற்கப்படுகிறார்கள். ஒப்புதல் அளிக்கப்பட்ட விகிதங்களில் ஊக்கத்தொகைகள் அளிக்கப்படும்.
விண்ணப்பதாரர்கள் தங்களது சுயவிபரக் குறிப்பு, வயது, கல்வி, அனுபவம் தொடர்பான அசல் சான்றிதழ் மற்றும் நகலுடன் ஆட்தேர்வுக்கு வர வேண்டும்.
மேற்கண்ட தகவலை, அரக்கோணம் அஞ்சல் கண்காணிப்பாளர் திரு கே சிவ சங்கர் செய்திக் குறிப்பு ஒன்றில் தெரிவித்துள்ளார்.
அறிவியல் மற்றும் தொழில்நுட்பத்துறை
நாள்பட்ட இடுப்பு வலி யோகா மூலம் குறைகிறது: ஆய்வில் தகவல்
நாள்பட்ட இடுப்பு வலி, யோகா மூலம் குறைவது, எய்ம்ஸ் டாக்டர்கள் நடத்திய ஆய்வு மூலம் தெரியவந்துள்ளது.
யோகா அடிப்படையிலான ஆய்வுகள் பெரும்பாலும், நோயாளியின் அனுபவம், வலி மற்றும் இயலாமை மதிப்பீடு, குணமடைதல் ஆகியவற்றை சார்ந்தே இதுவரை உள்ளன. வலி, வலி சகிப்புத்தன்மை மற்றும் உடலின் நெகிழ்வுத்தன்மை ஆகியவற்றை அளவிடும் ஆராய்ச்சியாளர்கள், நோயாளிகளின் நாள்பட்ட இடுப்பு வலியை போக்குவதில் யோகா சிறந்த வலி நிவாரணியாகவும், வலியின் சகிப்புத்தன்மை, மற்றும் உடல் நெகிழ்வுதன்மையை அதிகரிக்கக்கூடியதாகவும் உள்ளதாக கண்டுபிடித்துள்ளனர்.
நாள்பட்ட இடுப்பு வலியில், யோகாவின் தாக்கத்தை மதிப்பிட புது தில்லி எய்ம்ஸ் மருத்துவமனையின் உடலியல் துறை கூடுதல் பேராசிரியர்கள் டாக்டர் ரேணு பாட்டியா, டாக்டர் ராஜ் குமார் யாதவ், மருந்து மற்றும் மறுவாழ்வுத்துறை உதவி பேராசிரியர் டாக்டர் ஸ்ரீ குமார் ஆகியோர் ஆய்வு மேற்கொண்டனர்.
3 ஆண்டுகளாக இடுப்பு வலியால் அவதிப்படும் 50 வயது நோயாளிகள் 100 பேரிடம் இந்த ஆய்வு நடத்தப்பட்டது. 4 வாரங்கள் மேற்கொண்ட முறையான யோகா பயிற்சிக்குப்பின், அவர்களிடம் உணர்வு அளவீட்டு பரிசோதனை  மேற்கொள்ளப்பட்டது. இதில் குளிர்காலத்தில் ரத்தம் ஓட்டம் குறைவால் ஏற்படும் இடுப்பு வலி குறைந்துள்ளது. வலியை தாங்கும் சகிப்புத்தன்மை அதிகரித்துள்ளது. நோயாளிகளிடம் பெருமூளையின் செயல்பாடுகள் உற்சாகம் அடைந்து, நெகிழ்வுதன்மை குறிப்பிடத்தக்க அளவில் மேம்பட்டுள்ளது.
நாள்பட்ட இடுப்பு வலியுள்ள நோயாளிகள், 4 வாரங்கள் யோகா பயிற்சி மேற்கொண்டபின், வழக்கமான சிகிச்சையை விட வலி குறைந்துள்ளது, முதுகுத்தண்டின் நெகிழ்வு அதிகரித்துள்ளது.
வீட்டில் நீண்ட காலம் யோகா செய்தால், செலவில்லாமல் அதிக பலன்களை பெற முடியும் என இந்த ஆய்வு கூறுகிறது. இது வலியை மட்டும் போக்காமல், ஒட்டுமொத்த வாழ்க்கை தரத்தை மேம்படுத்தி, சுகாதார பலன்களை அளிக்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727902
-----
(Visitor Counter : 147
பிரதமர் அலுவலகம்
ஜோஷிமத் நிலைமை குறித்து பிரதமரின் முதன்மை செயலாளர் உயர்நிலை ஆய்வுக் கூட்டம் நடத்தினார்
ஜோஷிமத்தில் ஏற்பட்ட கட்டடச்சேதம் மற்றும் நிலச்சரிவு குறித்து உயர்நிலை ஆய்வுக் கூட்டத்தை பிரதமரின் முதன்மைச் செயலாளர் டாக்டர் பி.கே.மிஸ்ரா இன்று 2023 ஜனவரி 8 அன்று நடத்தினார். மத்திய அமைச்சரவை செயலாளர், உள்துறை செயலாளர், மத்திய அரசின் மூத்த அதிகாரிகள், தேசிய பேரிடர் மேலாண்மை ஆணையத்தின் உறுப்பினர்கள், உத்தராகண்ட் மாநிலத்தின் தலைமைச் செயலாளர், ஜோஷிமத் மாவட்ட காவல்துறை தலைமை இயக்குநர், ஆட்சியர், மூத்த அதிகாரிகள் மற்றும் ஐஐடி ரூர்க்கி, தேசிய பேரிடர் மேலாண்மை நிறுவனம், இந்திய புவியியல் ஆய்வு மையம், வாடியா இமயமலைப் புவியியல் மைய நிறுவனத்தின் நிபுணர்கள் காணொலி காட்சி மூலம் இக்கூட்டத்தில் கலந்து கொண்டனர்.
ஜோஷிமத் நிலவரம் குறித்து பிரதமர் திரு. நரேந்திர மோடி கவலை கொண்டிருப்பதாகவும், நிலைமையை உத்தராகண்ட் முதலமைச்சருடன் ஆலோசித்ததாகவும் இக்கூட்டத்தில் தெரிவிக்கப்பட்டது.
மத்திய நிபுணர்களின் உதவியுடன் மாநில மற்றும் மாவட்ட அதிகாரிகள் ஜோஷிமத்தின் சூழலை ஆய்வு செய்ததாக உத்தராகண்ட் தலைமைச் செயலாளர் தெரிவித்தார். சுமார் 350 மீட்டர் அகலத்திற்கு நிலம் பாதிக்கப்பட்டுள்ளதாக அவர் தெரிவித்தார். தேசிய பேரிடர் மீட்பு படையின் ஒரு குழுவும், மாநில பேரிடர் மீட்பு படையின் நான்கு குழுக்களும் ஜோஷிமத்தை அடைந்துள்ளன. பாதிக்கப்பட்ட குடும்பங்களை பாதுகாப்பான இடங்களுக்கு மாற்றி, அவர்களுக்கு உணவு, தங்குமிடம் மற்றும் பாதுகாப்பு ஏற்பாடுகளை வழங்க மாவட்ட நிர்வாகம் நடவடிக்கை எடுத்து வருகிறது. ஜோஷிமத் பகுதி மக்களுக்கு அங்குள்ள நிலவரம் தெரிவிக்கப்பட்டு அவர்களின் ஒத்துழைப்பும் கோரப்படுகிறது. குறுகிய-நடுத்தர, நீண்ட காலத் திட்டங்களை உருவாக்க நிபுணர்களின் ஆலோசனைகளும் பெறப்படுகின்றன.
ஜோஷிமத்தில் இருந்து திரும்பி வந்த தொழில்நுட்பக் குழுக்களின் முடிவுகள் குறித்து ஆய்வு செய்து, நிலைமையை
எதிர்கொள்வதற்குத் தேவையான உடனடி, குறுகிய-நடுத்தர- மற்றும் நீண்ட கால நடவடிக்கைகள் குறித்து மாநில அரசுக்கு அவர்கள் ஆலோசனை வழங்குவர்.
பாதிக்கப்பட்ட பகுதியில் வசிக்கும் மக்களின் பாதுகாப்பே அரசின் உடனடி முக்கியத்துவமாக இருக்க வேண்டும் என பிரதமரின் முதன்மைச் செயலாளர் வலியுறுத்தினார். தேசிய பேரிடர் மேலாண்மை ஆணையம், தேசிய பேரிடர் மேலாண்மை நிறுவனம், இந்திய புவியியல் ஆய்வு மையம், இந்திய தொழில்நுட்ப நிறுவனம் ரூர்க்கி, வாடியா இமயமலைப் புவியியல் மையம் ஆகியவற்றின் வல்லுநர்களும், நேஷனல் இன்ஸ்டிடியூட் ஆஃப் ஹைட்ராலஜி மற்றும் மத்திய கட்டிட ஆராய்ச்சி நிறுவனமும் உத்தராகண்ட் மாநிலத்துடன் இணைந்து செயல்பட வேண்டும் எனவும் அவர் கேட்டுக்கொண்டார். தொடர்ந்து நில அதிர்வு கண்காணிக்கப்பட வேண்டுமெனவும், இந்த வாய்ப்பைப் பயன்படுத்தி, ஜோஷிமத் நகருக்கான நகர்ப்புற மேம்பாட்டுத் திட்டம் உருவாக்கப்பட வேண்டுமெனவும் பிரதமரின் முதன்மைச் செயலாளர் வலியுறுத்தினார்.
பிரதமர் அலுவலகம்
ஹைதராபாத்தில் கொவிட்-19 தடுப்பு மருந்தை உருவாக்கி வரும் பாரத் பயோடெக் ஆய்வகத்தை பிரதமர் பார்வையிட்டார்
கொவிட் தடுப்பு மருந்து மேம்பாடு மற்றும் உற்பத்தி நடவடிக்கைகளை நேரில் ஆய்வு செய்வதற்கான தம்முடைய மூன்று நகர பயணத்தின் ஒரு பகுதியாக, ஹைதராபாத்தில் உள்ள பாரத் பயோடெக் மையத்தை பிரதமர் திரு நரேந்திர மோடி இன்று பார்வையிட்டார்.
"ஹைதராபாத்தில் உள்ள பாரத் பயோடெக் மையத்தில் உள்நாட்டிலேயே தயாரிக்கப்படும் கொவிட்-19 தடுப்பு மருந்து குறித்து விளக்கினார்கள். இதுவரையிலான அவர்களது பரிசோதனையில் ஏற்பட்டுள்ள முன்னேற்றத்திற்காக விஞ்ஞானிகளை பாராட்டினேன். தடுப்பு மருந்தை துரிதமாக உருவாக்குவதற்காக இந்திய மருத்துவ ஆய்வுக் குழுவுடன் இவர்கள் இணைந்து பணியாற்று கிறார்கள்," என்று டிவிட்டர் பதிவொன்றில் திரு மோடி கூறியுள்ளார்.
அகமதாபாத்தில் உள்ள ஜைடஸ் உயிரி தொழில்நுட்ப பூங்காவை இன்று காலை பிரதமர் பார்வையிட்டார்.
------
(
பிரதமர் அலுவலகம்
நிதித்துறை குறித்த நிதிநிலை அறிக்கைக்குப் பிந்தைய இணைய வழி கருத்தரங்கில் பிரதமர் ஆற்றிய உரையின் தமிழாக்கம்
வணக்கம்,
நிதிநிலை அறிக்கைக்குப் பிந்தைய இணைய வழிக் கருத்தரங்குகளின் வாயிலாக நிதிநிலை அறிக்கையின் அறிவிப்புகளை அமல்படுத்துவதில் கூட்டு உடைமை மற்றும் சம கூட்டுமுயற்சிக்கு அரசு வழிவகை செய்கிறது. கொரோனா பெருந்தொற்றின் போது நிலவிய இந்தியாவின் நிதி மற்றும் நிதிசார் கொள்கையின் தாக்கங்களை தற்போது ஒட்டுமொத்த உலகமும் கண்டு வருகிறது. கடந்த 9 ஆண்டுகளில் இந்திய பொருளாதாரத்தின் அடிப்படை அம்சங்களை வலுப்படுத்த அரசு மேற்கொண்ட முயற்சிகளின் விளைவாக இது நிகழ்ந்தது. நிதி சீர்திருத்தம், வெளிப்படைத் தன்மை மற்றும் உள்ளடக்கிய அணுகுமுறையை நோக்கி இந்தியா தற்போது முன்னேறுவதால் மிகப்பெரிய மாற்றத்தையும் நாம் சந்திக்கிறோம். விவாதங்களின் தொடக்கம் மற்றும் முடிவில் நிலவி வந்த கேள்விக்குறிகளுக்கு, நம்பிக்கையும், எதிர்பார்ப்புகளும் தற்போது மாற்றாக விளங்குகின்றன. உலகளாவிய பொருளாதாரத்தின் வளமான தலமாக இந்தியா அழைக்கப்படுகிறது. 2021-22 ஆம் ஆண்டில் இதுவரை இல்லாத அளவில் அதிக அந்நிய நேரடி முதலீடுகளை இந்தியா ஈர்த்தது. இதில் அதிக முதலீடுகள் உற்பத்தித் துறையில் மேற்கொள்ளப்பட்டன.
நண்பர்களே,
புதிய திறன்களுடன் இந்தியா முன்னேறி வரும் வேளையில், இந்திய நிதித் துறையில் ஈடுபட்டுள்ள உங்களது பொறுப்பு அதிகரித்துள்ளது. பெருந்தொற்றின் போது ஒரு கோடியே 20 லட்சம் குறு, சிறு மற்றும் நடுத்தரத் தொழில் நிறுவனங்களுக்கு மிகப்பெரிய உதவி அரசால் அளிக்கப்பட்டது. குறு, சிறு மற்றும் நடுத்தர தொழில் துறைக்கு கூடுதலாக 2 லட்சம் கோடி பிணையில்லா உறுதிக் கடனாக இந்த ஆண்டு நிதிநிலை அறிக்கையில் வழங்கப்பட்டுள்ளது.
நண்பர்களே,
நிதி உள்ளடக்கம் சம்பந்தமான அரசின் கொள்கைகள், முறைசார் நிதி அமைப்புமுறையில் கோடிக்கணக்கான மக்களை அங்கம் வகிக்கச் செய்துள்ளன. வங்கி உத்தரவாதம் இல்லாமல் சுமார் 20 லட்சம் கோடி ரூபாய் மதிப்பில் முத்ரா கடன்களை வழங்கி கோடிக்கணக்கான இளைஞர்களின் கனவை அரசு நிறைவேற்றி உள்ளது. சிறிய ரக தொழில்முனைவோரை கடன்கள் வேகமாக சென்றடைவதற்காக கட்டணத்தைக் குறைத்து, வேகத்தை அதிகரிப்பதற்குத் தேவையான அனைத்து நடைமுறைகளையும் பங்குதாரர்கள் மேற்கொள்ள வேண்டும். உள்ளூர் பொருட்களுக்கு குரல் கொடுக்கும் முன்முயற்சி, விருப்பத்தேர்வு சார்ந்த விஷயம் அல்ல. உள்ளூர் பொருட்களுக்கு குரல் கொடுப்பது மற்றும் தற்சார்பு இந்தியா என்ற தொலைநோக்குப் பார்வை ஆகியவை தேசிய பொறுப்புகள். உள்ளூர் பொருட்களை வாங்குவதற்கும் தற்சார்பு இந்தியாவிற்கும் நாட்டில் அபரிமிதமான உற்சாகம் ஏற்பட்டுள்ளது.
இந்தியப் பொருளாதார வளர்ச்சியின் பயன்கள் ஒவ்வொரு பிரிவினரையும், ஒவ்வொரு நபரையும் சென்றடைய வேண்டும் என்ற மனப்பான்மையோடு நீங்கள் அனைவரும் உழைக்க வேண்டும். சிறந்த அளவில் பயிற்சி பெற்ற தொழில் வல்லுநர்களை அதிக எண்ணிக்கையில் உருவாக்க வேண்டும். இது போன்ற எதிர்காலம் சார்ந்த யோசனைகளை விரிவாக ஆலோசிக்குமாறு உங்கள் அனைவரையும் கேட்டுக்கொள்கிறேன்.
நன்றி.
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பொதுப் போக்குவரத்து துறையை மேம்படுத்த பிரிட்டனுடன் புரிந்துணர்வு ஒப்பந்தம்
நாட்டின் ஒட்டுமொத்த பொதுப் போக்குவரத்து முறையை மேம்படுத்துவதற்கு உதவி கோரும் வகையில், பிரிட்டனுடன் மத்திய அரசு புரிந்துணர்வு ஒப்பந்தத்தில் கையெழுத்திட்டுள்ளது. பிரிட்டனின் 1999 மகாநகர் லண்டன் ஆணைய சட்டத்தின்கீழ் உருவாக்கப்பட்ட லண்டனுக்கான போக்குவரத்து அமைப்பிற்கும், மத்திய சாலைப் போக்குவரத்து மற்றும் நெடுஞ்சாலைகள் அமைச்சகத்திற்கும் இடையே இந்தப் புரி்ந்துணர்வு ஒப்பந்தம் கையெழுத்தானது.
அனைவருக்குமான ஒருங்கிணைந்த பொதுப் போக்குவரத்தை வலுப்படுத்த இது உதவி செய்யும். சமூகத்தின் அனைத்துத் தரப்பு மக்களும் தரமான பொதுப் போக்குவரத்து முறையைப் பயன்படுத்தவும் இது உதவி செய்யும். டிஜிட்டல் முறையில் பணம் செலுத்துதல், பேருந்துகளின் வடிவமைப்பை தரப்படுத்துதல், பொதுப் போக்குவரத்து செயல் திறனை விரிவாக்க தேவை மற்றும் வழித்தட ஒழுங்கமைப்புக்கு தொழில்நுட்பத்தைப் பயன்படுத்துதல் ஆகியவற்றுக்கும் இந்த ஒப்பந்தம் உதவும்.
இந்தத் தகவலை மாநிலங்களவையில் இன்று  எழுத்து மூலம் அளித்த பதிலில் சாலைப் போக்குவரத்து மற்றும் நெடுஞ்சாலைகள் துறை இணையமைச்சர் திரு. மன்சுக் எல் மாண்டவியா தெரிவித்தார்.
-----------
(Visitor Counter : 98
பிரதமர் அலுவலகம்
முன்னாள் மத்திய அமைச்சரும் பிரபல வழக்கறிஞருமான திரு சாந்திபூஷன் மறைவுக்கு பிரதமர் இரங்கல் தெரிவித்துள்ளார்
முன்னாள் மத்திய அமைச்சரும் பிரபல வழக்கறிஞருமான திரு சாந்திபூஷன் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார்.
ட்விட்டர் செய்தியில் பிரதமர் கூறியிருப்பதாவது:
“சட்டத்துறைக்கான பங்களிப்புக்காகவும் உரிமை மறுக்கப்பட்ட மக்களுக்காக பேசிய ஆர்வத்திற்காகவும், திரு சாந்தி பூஷன் அவர்கள் நினைவுகூரப்படுவார்” அவரின் குடும்பத்தினருக்கு இரங்கல்கள். ஓம் சாந்தி”
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 196.32 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 196.32 கோடிக்கும் அதிகமான  டோஸ்கள் செலுத்தப்பட்டுள்ளன. 2,53,58,263 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.58 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 79,313. மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.18 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.61 சதவீதமாக உள்ளது. கடந்த 24 மணி நேரத்தில் 7,293 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,27,15,193.
இந்தியாவில் கடந்த 24 மணி நேரத்தில் 9,923 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,88,641 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 85.85 கோடி . வாராந்திரத் தொற்று 2.67 சதவீதமாக உள்ளது. தினசரித் தொற்று விகிதம் 2.55 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1835726
பிரதமர் அலுவலகம்
ஸ்டாண்ட் அப் இந்தியாவின் 6-ஆவது ஆண்டின் இந்தியாவின் தொழில் முனைவு ஆற்றல் குறித்து பிரதமர் விளக்கம்
ஸ்டாண்ட் அப் இந்தியா முன்முயற்சி இந்தியாவின் தொழில் முனைவு ஆற்றலை வகைப்படுத்தும் முயற்சிகளின் ஒரு பகுதியாகும் என்று பிரதமர் திரு.நரேந்திர மோடி கூறியுள்ளார். ஸ்டாண்ட் அப் இந்தியா முன்முயற்சி இன்று 6 ஆம் ஆண்டில் அடியெடுத்து வைக்கிறது.
இது குறித்து பிரதமர் டுவிட்டரில் கூறியிருப்பதாவது;
"இந்தியா தொழில் முனைவோர் ஆற்றலால் நிரம்பியுள்ளது. ஸ்டாண்ட் அப் இந்தியா முன்முயற்சியானது இந்த உணர்வை மேலும் முன்னேற்றம் மற்றும் செழுமைக்கு கொண்டு செல்லும் முயற்சிகளின் ஒரு பகுதியாகும்.”
ரசாயனம் மற்றும் உரங்கள் அமைச்சகம்
உத்தரப் பிரதேசம் பஸ்தியில் ஃபாக்ட் நிறுவனம் வழங்கிய ஆக்ஸிஜன் ஆலையை தொடங்கி வைத்தார் மத்திய அமைச்சர் திரு மன்சுக் மாண்டவியா
உத்தரப்பிரதேசம் பஸ்தியில் உள்ள ஒபக் காய்லி மருத்துவமனைக்கு, திருவாங்கூர் உரங்கள் மற்றும் ரசாயணங்கள் நிறுவனம் வழங்கிய பிஎஸ்ஏ ஆக்ஸிஜன் ஆலையை, ரசாயணம் மற்றும் உரங்கள் துறை இணையமைச்சர் திரு மன்சுக் மாண்டவியா காணொலி காட்சி மூலம் இன்று தொடங்கி வைத்தார்.
இந்நிகழ்ச்சியில் அவர் பேசியதாவது:
நமது சுகாதார மற்றும் மருத்துவ கட்டமைப்பை மேம்படுத்தும் மற்றும் உள்நாட்டு உற்பத்தி திறனை அதிகரிக்கும் வாய்ப்பை கொவிட் தொற்று வழங்கியுள்ளது. கொவிட் தொற்றை எதிர்த்து போராடவும், மக்களுக்கு சிறந்த சுகாதாரம் மற்றும் பாதுகாப்பை உறுதி செய்யவும், பிரதமர் திரு.நரேந்திர மோடி தலைமையிலான மத்திய அரசு அனைத்து நடவடிக்கைகளையும் எடுத்து வருகிறது.
ஃபேக்ட் நிறுவனம் தனது சமூக பொறுப்பு திட்டத்தின் மூலம் இந்த பிஎஸ்ஏ ஆக்ஸிஜன் ஆலையை அமைத்துள்ளது. இது நிமிடத்துக்கு 500 லிட்டர் ஆக்ஸிஜன் உற்பத்தி செய்யும். இதுபோல், மேலும் 4 ஆக்ஸிஜன் ஆலைகளை கேரளாவில் உள்ள அரசு மருத்துவமனைகளில் ஃபேக்ட் நிறுவனம் அமைக்கவுள்ளது.
இவ்வாறு மத்திய அமைச்சர் திரு மன்சுக் மாண்டவியா பேசினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1731893
-------
(Visitor Counter : 181
கனரகத் தொழில்கள் அமைச்சகம்
இந்தியாவில் தற்போது பயன்பாட்டில் உள்ள 16,73,115 மின்சார வாகனங்கள்
மத்திய கனரகத் தொழில்துறை இணையமைச்சர் திரு கிரிஷன் பால் குர்ஜார் இன்று மக்களவையில் ஒரு கேள்விக்கு எழுத்துப்பூர்வமாக அளித்த பதிலில், நாட்டில் மின்சார வாகனங்களை ஊக்குவிக்கும் வகையில், அரசு வேகமாக உற்பத்தியை அறிமுகப்படுத்தியது
நாட்டில் பேட்டரியின் விலைகளைக் குறைக்கும் வகையில், மேம்பட்ட வேதியியல் செல்களை உற்பத்தி செய்வதற்கான உற்பத்தியுடன் இணைக்கப்பட்ட ஊக்கத்தொகைத் திட்டத்திற்கு மே 12, 2021 அன்று அரசு ஒப்புதல் அளித்தது.
மின்சார வாகனங்கள், உற்பத்தியுடன் இணைக்கப்பட்ட ஊக்கத்தொகைத்  திட்டத்தின் கீழ் பாதுகாக்கப்படுகின்றன, இது செப்டம்பர் 15, 2021 அன்று ஐந்து ஆண்டுகளுக்கு ரூ.25,938 கோடி பட்ஜெட் ஒதுக்கீட்டில் அங்கீகரிக்கப்பட்டது. மின்சார வாகனங்களுக்கான ஜிஎஸ்டி 12% லிருந்து 5% ஆக குறைக்கப்பட்டுள்ளது; மின்சார வாகனங்களுக்கான சார்ஜர்கள்/சார்ஜிங் நிலையங்கள் மீதான ஜிஎஸ்டி 18%லிருந்து 5% ஆக குறைக்கப்பட்டுள்ளது.
சாலைப் போக்குவரத்து மற்றும் நெடுஞ்சாலைகள் அமைச்சகம் பேட்டரி மூலம் இயக்கப்படும் வாகனங்களுக்கு பச்சை நிற உரிமத் தகடுகள் வழங்கப்படுவதுடன், அனுமதி தேவைகளில் இருந்து விலக்கு அளிக்கப்படும் என்று அறிவித்தது.
மின்சார வாகனங்களின் மீதான சாலை வரியை தள்ளுபடி செய்யுமாறு மாநிலங்களுக்கு அறிவுறுத்தி சாலைப் போக்குவரத்து மற்றும் நெடுஞ்சாலைகள் அமைச்சகம் ஒரு அறிவிப்பை வெளியிட்டது, இது மின்சார வாகனங்களின் ஆரம்ப விலையைக் குறைக்க உதவும்.
தமிழ்நாட்டில் 1, 69,006 மின்சார வாகனங்கள் பயன்பாட்டில் உள்ளன.
பிரதமர் அலுவலகம்
ஸ்குவாஷ் ஆடவர் ஒற்றையர் பிரிவில் வெள்ளிப் பதக்கம் வென்ற சவுரவ் கோஷலுக்கு பிரதமர் பாராட்டு
ஆசிய விளையாட்டுப் போட்டிகளில் ஸ்குவாஷ் ஆடவர் ஒற்றையர் பிரிவில் வெள்ளிப் பதக்கம் வென்ற சவுரவ் கோஷலுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
சமூக ஊடக எக்ஸ் தளத்தில் பிரதமர் கூறியிருப்பதாவது:
"ஸ்குவாஷ் ஆடவர் ஒற்றையர் பிரிவில் வெள்ளிப் பதக்கம் வென்ற நமது சாம்பியன் வீரர் சவுரவ் கோஷலுக்கு @SauravGhosal வாழ்த்துகள். விளையாட்டில் அற்புதமான திறமை மற்றும் உறுதியை அவர் வெளிப்படுத்தியதன் மூலம் இது சாத்தியமாகியது. அவரது அசைக்க முடியாத அர்ப்பணிப்பு மற்றும் ஒழுக்கத்திற்கு இந்த வெற்றி ஒரு சான்றாகும்.”